Eesti joad Ühepäevasel ekskursioonil tutvume Põhja-Eesti pankranniku kujunemise ja eriilmeliste osadega Rannamõisas, Türisalul ning Pakri poolsaarel. Külastame Põhja-Eesti jõgedele iseloomulikke jugasid. Mõõdame 6,1 meetri  kõrgust Keila Juga Keila jõel ja kaskaadina langevat ainult 1,5 meetri kõrgust joastikku Treppojal.  Tutvume jugade tekke ja arenguga, saame teada kuidas langev vesi uuristab jõesängi ja muudab maastikku. Pakri poolsaarel näeme, millised on Põhja-Eesti iseloomulikud loopealsed ja milline on klindialune loodus kõrge pankranniku  all. Soovi korral külastame Pakri saari.  Tagasitee läbi Padise, kus asuvad 13 sajandi kloostrivaremed ja läbi Keila linna.    Koopad ja käigud  Tutvume Rebala looduskaitsealaga, alustades Saha kabelist ja Kostivere mõisast. Rebala kaitseala muuseumis saame ülevaate kogu kaitseala ajaloost ja saame näha Jõelähtme kiviristkalmeid. Edasi sõidame Eesti suurima joa - Jägala joa juurde, mis on kaunis igal aastaajal. Jägala linnamäe kõrval on  hüdroelektrijaama varemed. Uurime Ülgase paljandit ja koopaid, kus on näha fosforiidikaevanduse vanad käigud. Möödume Muuga kabelikivist, mis on suuruselt teine hiidrahn Eestis. Teeme jalutuskäigu Tadu kuuse juurde, mis kasvab rändrahnul. Väljasõit lõpeb Viimsi Lubjamäe ja Kuradikoopa, rahvasuus ka Röövlikoopa nime all tuntud, külastusega.    Elu soode keskel  Tallinnast väljasõites esimene peatus on Varbola linnuses, sealt sõidame Mahtra Talurahvamuuseumisse.  Sealt edasi põikame Kuimetsa karstialale ja Keava Sookaitsealale. Ronime Pakamäe otsa, kus vanad eestlased käisid nõu pidamas ehk kärajatel. Pärast Sillaotsa Talumuuseumi külastamist ja Kernu kõvera kadaka kaisutamist pöödume tagasi Tallinna.